《林若愚七十》
宋代·陈藻

思我从网山，问道红泉市。
托翁自渔溪，饷我百余里。
数穷初值变，巢穴夜焚毁。
我恰还君家，晓霜失行李。
君家一物无，宦学吾请已。
艰难全信义，勉强图终始。
三载客招提，馈遗无废弛。
薄莫闻叩门，奔走劳仆使。
先生顾之笑，以我匹子美。
他时誓作铭，自送此老死。
新春方七十，行步追鹿豕。
犀斜宿草多，惆怅余一纪。
幸有活头颅，见君松竹比。
屈伸随变化，贫富休悲喜。
人生饱谙历，熟识兴衰理，
身佚心镇愚，千岁焉用彼。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。